Jucătoarea română de tenis Sorana Cîrstea s-a oprit în optimile de finală ale turneului WTA 1.000 de la Miami (SUA), fiind învinsă în două seturi, 6-3, 6-2, de americanca Danielle Collins, într-o partidă disputată luni.
Cîrstea (33 ani, 24 WTA), cap de serie numărul 19, s-a înclinat după o oră şi 29 de minute de joc. Ea a primit un cec în valoare de 101.000 dolari şi 120 de puncte WTA pentru accederea în această fază a competiţiei.
După meci, Sorana Cîrstea a oferit un interviu pentru Digisport în care a vorbit în premieră despre rivala sa, Simona Halep, revenită după scandalul de dopaj, în perspectiva duelului România - Ucraina din Billie Jean King Cup.
"Mereu sunt pozitivă, sunt alături de fete, chiar dacă nu mai joc FED Cup (n.r.- Billie Jean King Cup) de 6 ani. Mă uit la meciuri, avem o echipă puternică. Cred că Ana joacă, nu știu dacă și Simona...
Cred că în două săptămâni și Simona va putea să-și îmbunătățească jocul, având în vedere că aici la Miami nu a jucat rău după o pauză atât de lungă. Ucraina are câteva jucătoare bune, dar România are prima șansă și sper să se califice", a declarat Sorana Cîrstea, conform sursei citate.